नपा ने डब्ल्यूसीएल, पावर जनरेटिंग कंपनी से पूछा: कहां फेंक रहे कचरा
डब्ल्यूसीएल सतपुड़ा खदान के पास बनाएगी ट्रेंचिंग ग्राउंड
बिजली कंपनी राख बांध के पास फेंकेगी कचरा
भास्कर संवाददाता | सारनी
शहर से रोज निकलने वाले कचरे के निवारण को लेकर जिला प्रशासन सचेत हो गया है। सारनी में नगर पालिका के अलावा वेस्टर्न कोल फील्ड्स लिमिटेड और पावर जनरेटिंग कंपनी भी अपनी-अपनी कॉलोनियों में सफाई का काम करती हैं। नपा की तरह ही दोनों कंपनियों के पास भी खुद का कोई ट्रेंचिंग मैदान नहीं है। जबकि नपा दोनों कंपनियों की कॉलोनियों की सफाई भी करती है। ठोस अपशिष्ठ निवारण का कोई बड़ा प्रबंधन नहीं होने के कारण अब नपा ने दोनों कंपनियों को नोटिस जारी किया है। कंपनियों से पूछा है वे कचरे को कहां फेंक रहे हैं, लेकिन दोनों प्रबंधन ठोस जवाब नहीं दे पाए।
नपा के पास खुद का ट्रेंचिंग ग्राउंड नहीं है। ऐसी ही स्थिति डब्ल्यूसीएल और पावर जनरेटिंग कंपनी की भी है। दोनों कंपनियों के पास भी ट्रेंचिंग मैदान नहीं है। इस बात का खुलासा तब हुआ जब नपा ने दोनों कंपनियों को नोटिस जारी किया और जवाब मांगा तो पता चला कचरा रखने के लिए कहीं जगह ही नहीं है। नपा के पास तो जमीन नहीं है, लेकिन दोनों कंपनियों की खुद की जमीन है। इस पर सीएमओ ने कंपनियों के वरिष्ठ अधिकारियों को पत्र जारी कर ट्रेंचिंग मैदान की व्यवस्था करने को कहा।
नपा कर रही सफाई, कचरा रखने की जगह तो दें
सीएमओ ने कहा नगर पालिका दोनों कंपनियों की कॉलोनियों की सफाई करती है। इसके एवज में कंपनी को अपनी ही कॉलोनियों का कचरा रखने के लिए जगह देनी चाहिए। उन्होंने कहा कलेक्टर ने भी इसके लिए निर्देश जारी किए हैं। नगर पालिका का पत्र मिलने के बाद दोनों कंपनियां व्यवस्था करने में जुट गई हैं। डब्ल्यूसीएल सतपुड़ा 2 खदान के पास खाली जगह में कचरा फेंकेगा। जबकि कंपनी एश डेम के पास खाली जमीन की तलाश कर रही है।
30 ट्राॅली रोज निकलता है कचरा, उसमें 18 ट्राॅली पॉलीथिन
शहर की जनसंख्या करीब 86 हजार है। पावर जनरेटिंग कंपनी, डब्ल्यूसीएल और अन्य क्षेत्रों से रोज औसतन 30 ट्राॅली कचरा निकलता है। इसमें भी करीब 18 ट्राॅली पॉलीथिन और इसके जैसे पदार्थ होते हैं। नपा ये कचरा अभी तक श्मशान घाट सारनी और पाथाखेड़ा में साप्ताहिक बाजार के पास फेंकती थी।
ठेके तो होते हैं, लेकिन सफाई नहीं करते
डब्ल्यूसीएल और पावर जनरेटिंग कंपनी कचरा उठाने के लिए ठेके करती हैं, लेकिन सफाई होती नजर नहीं आती। पावर जनरेटिंग कंपनी इसके लिए करीब ढाई लाख तो डब्ल्यूसीएल करीब चार लाख रुपए खर्च करती है।
पत्र लिखकर व्यवस्था करने कहा
डल्ब्लयूसीएल और पावर जनरेटिंग कंपनी को ट्रेंचिंग ग्राउंड की जानकारी देने के लिए नोटिस जारी किया है। नगर पालिका पूरे शहर में सफाई व्यवस्था करती है। डब्ल्यूसीएल, पावर जनरेटिंग कंपनी को ट्रेंचिंग ग्राउंड बनाने के लिए कहा गया है। समन्वय बनाकर ही सफाई का काम हो सकता है। इसलिए नगर पालिका दोनों प्रबंधनों के साथ है। मगर, उनके पास जमीन है तो अस्थाई ट्रेंचिंग मैदान बना सकते हैं। अशोक शुक्ल, सीएमओ नपा सारनी
सारनी . वार्ड 8 में नाली में पूरी पॉलीथिन भरी और गंदा पानी सड़क तक अा गया।
ये भी हैं खामियां
कचरा रखने को जगह नहीं उससे पहले ही 10 टीपरों (कचरा वाहन) से कलेक्शन काम शुरू कर दिया।
डब्ल्यूसीएल, पावर जनरेटिंग कंपनी से कोई समन्वय बनाए बिना ही नपा सालों से काम कर रही है।
कोई अनुमति नहीं ली और वन भूमि पर ही इकट्ठा कर दिया कचरा।
पांढरा में ट्रेंचिंग ग्राउंड की मांग की, लेकिन जमीन का हस्तांतरण ही नहीं हो पाया।
hin_Deva mag_Deva hin_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva